L 135/84
EL
Επίσημη Εφημερίδα της Ευρωπαϊκής Ένωσης
23.5.2023
6.4 Απαιτήσεις για καθοδηγητές και αξιολογητές Οι καθοδηγητές και αξιολογητές είναι προσωπικό συντήρησης με τα ακόλουθα προσόντα: i) Καθοδηγητές: — είναι κάτοχοι πτυχίου συντήρησης αεροσκαφών (AML) σε ισχύ το οποίο έχει εκδοθεί σύμφωνα με το παρόν παράρτημα ή πτυχίου συντήρησης αεροσκαφών σε ισχύ το οποίο συνάδει πλήρως με το παράρτημα 1 του ΔΟΠΑ σύμφωνα με το προσάρτημα IV του παραρτήματος II (Μέρος-145), το οποίο είναι αποδεκτό από την αρμόδια αρχή· — είναι κάτοχοι, επί τουλάχιστον ένα έτος, πτυχίου συντήρησης αεροσκαφών της ίδιας κατηγορίας, σε σύγκριση με εκείνη για την οποία παρέχεται η καθοδήγηση πρακτικής εξάσκησης, στο οποίο έχει καταχωριστεί ειδικότητα σε τύπο κατάλληλη για την άσκηση των δικαιωμάτων στα αντίστοιχα αεροσκάφη· — διαθέτουν τα απαραίτητα δικαιώματα διάθεσης ή υπογραφής στον φορέα συντήρησης στον οποίο παρέχεται η πρακτική εξάσκηση· — διαθέτουν πείρα στην εκπαίδευση άλλων ατόμων [όπως εκπαιδευτές μαθητείας, εκπαιδευτές σύμφωνα με το παράρτημα IV (Μέρος-147), έχουν παρακολουθήσει εκπαιδευτικές σειρές απευθυνόμενες σε εκπαιδευτές ή διαθέτουν οποιαδήποτε άλλα συγκρίσιμα εθνικά προσόντα, ή έχουν λάβει σχετική εκπαίδευση αποδεκτή από την αρμόδια αρχή].
ii) Αξιολογητές της τελικής αξιολόγησης: — είναι κάτοχοι πτυχίου συντήρησης αεροσκαφών σε ισχύ το οποίο έχει εκδοθεί σύμφωνα με το παρόν παράρτημα ή πτυχίου συντήρησης αεροσκαφών σε ισχύ το οποίο συνάδει πλήρως με το παράρτημα 1 του ΔΟΠΑ σύμφωνα με το προσάρτημα IV του παραρτήματος II (Μέρος-145), το οποίο είναι αποδεκτό από την αρμόδια αρχή· — διαθέτουν, επί τουλάχιστον 3 έτη, πτυχίο συντήρησης αεροσκαφών της ίδιας κατηγορίας, σε σύγκριση με εκείνη για την οποία αξιολογείται η πρακτική εξάσκηση, στο οποίο έχει καταχωριστεί ειδικότητα στον ίδιο ή σε παρεμφερή τύπο αεροσκάφους· — διαθέτουν πείρα και/ή έχουν λάβει εκπαίδευση στην αξιολόγηση άλλων [όπως εκπαιδευτές μαθητείας, εξεταστές σύμφωνα με το παράρτημα IV (Μέρος-147), έχουν παρακολουθήσει εκπαιδευτικές σειρές απευθυνόμενες σε εκπαιδευτές, ή διαθέτουν οποιαδήποτε άλλα συγκρίσιμα εθνικά προσόντα, ή έχουν λάβει σχετική εκπαίδευση αποδεκτή από την αρμόδια αρχή]· — δεν έχουν υπάρξει καθοδηγητές του υποψηφίου στο πλαίσιο της πρακτικής εξάσκησης· όταν ο αξιολογητής έχει συμμετάσχει στην πρακτική εξάσκηση, κατά την αξιολόγηση της πρακτικής εξάσκησης παρίσταται ανεξάρτητος παρατηρητής.
6.5 Τεκμηρίωση και αρχεία πρακτικής εξάσκησης Η επιτυχής ολοκλήρωση της πρακτικής εξάσκησης πιστοποιείται στον υποψήφιο με την τελική έκθεση αξιολόγησης και το ημερολόγιο της πρακτικής εξάσκησης.
Η τεκμηρίωση της πρακτικής εξάσκησης παρέχεται στην αρμόδια αρχή προς υποστήριξη της αίτησης έκδοσης ή τροποποίησης του πτυχίου, όπως ορίζεται στην ενότητα Β τμήμα Β του παρόντος παραρτήματος.
Ο φορέας συντήρησης στον οποίο πραγματοποιείται η πρακτική εξάσκηση τηρεί αρχεία της τεκμηρίωσης της πρακτικής άσκησης, σύμφωνα με τις διαδικασίες που έχουν συμφωνηθεί με την αρμόδια αρχή του φορέα συντήρησης.»· 22. το προσάρτημα IV αντικαθίσταται από το ακόλουθο κείμενο: «Προσάρτημα IV
Πείρα και γνωστικά αντικείμενα ή μερικά γνωστικά αντικείμενα βασικών γνώσεων που απαιτούνται για την επέκταση ισχύος πτυχίου συντήρησης αεροσκαφών βάσει του παραρτήματος III (Μέρος-66) Α.
Απαιτούμενη πείρα Στον πίνακα A κατωτέρω παρατίθενται οι απαιτήσεις πείρας, σε μήνες, προκειμένου να προστεθεί νέα κατηγορία ή υποκατηγορία σε πτυχίο που έχει χορηγηθεί σύμφωνα με το παράρτημα III (Μέρος-66).
Οι απαιτήσεις πείρας μπορούν να μειωθούν κατά 50 % εάν ο υποψήφιος έχει ολοκληρώσει εγκεκριμένη κατά το Μέρος-147 βασική εκπαιδευτική σειρά σχετική με συγκεκριμένη υποκατηγορία.